CELEX: 32020R0479
Language: lt
Date: 2020-04-01 00:00:00
Title: Komisijos įgyvendinimo reglamentas (ES) 2020/479 2020 m. balandžio 1 d. kuriuo iš dalies keičiamas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (Tekstas svarbus EEE)

2.4.2020   
               
               
                  LT
               
               
                  Europos Sąjungos oficialusis leidinys
               
               
                  L 102/4
               
            
         KOMISIJOS ĮGYVENDINIMO REGLAMENTAS (ES) 2020/479
         2020 m. balandžio 1 d.
         kuriuo iš dalies keičiamas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 38 straipsnio d punktą,
         kadangi:
         
                     (1)
                  
                  
                     iš trečiosios šalies importuoti produktai gali būti pateikiami Sąjungos rinkai kaip ekologiški produktai, jei jiems išduotas pripažintos trečiosios šalies kompetentingų institucijų, kontrolės institucijų ar kontrolės įstaigų arba pripažintos kontrolės institucijos ar kontrolės įstaigos patikrinimo sertifikatas;
                  
               
                     (2)
                  
                  
                     siekianti užtikrinti atitiktį Reglamento (EB) Nr. 834/2007 33 straipsnio 1 daliai ir importuotų produktų atsekamumą juos platinant, įskaitant vežimą iš trečiųjų šalių, Komisijos reglamente (EB) Nr. 1235/2008 (2) su pakeitimais, padarytais Įgyvendinimo reglamentu (ES) 2020/25 (3), numatyta, kad patikrinimo sertifikatą atitinkama kontrolės institucija arba kontrolės įstaiga turi išduoti prieš išvežant siuntą iš trečiosios eksporto arba kilmės šalies. Ta kontrolės institucija arba kontrolės įstaiga 18 sertifikato langelyje pateiktą deklaraciją pasirašo tik patikrinusi dokumentus, remdamasi visais susijusiais patikrinimo dokumentais, įskaitant, inter alia, transporto dokumentus;
                  
               
                     (3)
                  
                  
                     paaiškėjo, kad kai kuriais atvejais ne visi transporto dokumentai yra pateikiami kontrolės įstaigai laiku, kad būtų galima įtraukti visą transporto informaciją į patikrinimo sertifikatą prieš išvežant siuntą iš trečiosios šalies. Dėl tos priežasties reikėtų nurodyti, kad transporto dokumentuose esančią informaciją atitinkama kontrolės institucija arba kontrolės įstaiga turi patikrinti ir įtraukti į patikrinimo sertifikatą ne vėliau kaip per 10 dienų nuo sertifikato išdavimo ir bet kuriuo atveju prieš valstybių narių valdžios institucijoms patvirtinant sertifikatą;
                  
               
                     (4)
                  
                  
                     todėl Reglamentas (EB) Nr. 1235/2008 turėtų būti atitinkamai iš dalies pakeistas;
                  
               
                     (5)
                  
                  
                     kadangi šie pakeitimai yra reikalingi siekiant taikyti Reglamento (EB) Nr. 1235/2008 su pakeitimais, padarytais Įgyvendinimo reglamentu (ES) 2020/25, 13 straipsnį, šis reglamentas turėtų būti taikomas atgaline data nuo Įgyvendinimo reglamento (ES) 2020/25 įsigaliojimo;
                  
               
                     (6)
                  
                  
                     šiame reglamente nustatytos priemonės atitinka Ekologinės gamybos komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1235/2008 pakeitimai
            Reglamento (EB) Nr. 1235/2008 13 straipsnis iš dalies keičiamas taip:
            
                        1)
                     
                     
                        2 dalies trečia pastraipa papildoma šiuo sakiniu:
                        „Jeigu atspausdintos ranka pasirašytos patikrinimo sertifikato kopijos 16 ir 17 langeliuose ir atitinkamuose 13 langelio laukeliuose nėra informacijos, susijusios su vežimo dokumentais, arba jeigu tokia informacija skiriasi nuo TRACES esančios informacijos, atitinkamos valstybės narės kompetentingos institucijos ir pirmasis gavėjas patikrinimo sertifikato tikrinimo ir tvirtinimo tikslais atsižvelgia tik į TRACES esančią informaciją“;
                     
                  
                        2)
                     
                     
                        4 dalies pirma pastraipa pakeičiama taip:
                        „Patikrinimo sertifikatą išduodanti kontrolės institucija arba kontrolės įstaiga jį išduoda ir 18 sertifikato langelyje esančią deklaraciją pasirašo tik patikrinusi dokumentus, remdamasi visais susijusiais patikrinimo dokumentais, visų pirma įskaitant atitinkamo produkto gamybos planą ir komercinius dokumentus, ir, jei įvertinus riziką paaiškėja, kad reikia, – atlikusi fizinę siuntos patikrą. Patikrinimo sertifikato 13 langelyje pateiktina su transporto dokumentais susijusi informacija, visų pirma, pakuočių skaičius ir grynasis svoris, ir 16 ir 17 langeliuose pateiktina informacija apie transporto priemones ir transporto dokumentus įrašoma ne vėliau kaip per 10 dienų nuo sertifikato išdavimo ir bet kuriuo atveju prieš atitinkamos valstybės narės kompetentingoms institucijoms patvirtinant sertifikatą.“
                     
                  
         
            2 straipsnis
            Įsigaliojimas ir taikymas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2020 m. vasario 3 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. balandžio 1 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 189, 2007 7 20, p. 1.
         
            (2)  2008 m. gruodžio 8 d. Komisijos reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (OL L 334, 2008 12 12, p. 25).
         
            (3)  2020 m. sausio 13 d. Komisijos įgyvendinimo reglamentas (ES) 2020/25, kuriuo iš dalies keičiamas Reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (OL L 8, 2020 1 14, p. 18).